作者:無名氏
標題:六州
內容:承天統，聖主應昌辰。寶籙降，飈遊至，瑞命慶惟新。崇大號，仰奉高真。獻歲當初吉，天下皆春。謁秘宇、藻衛星陳。薌靄極紛綸。瓊編焜耀，仙衣綷□，垂旒俯拜，薦獻禮惟寅。芬芳備，精衷上達穹旻。尊道祖，享清廟，助祭萬方臻。升泰畤、縟典彌文。侍群臣。漢庭儒雅彬彬。煙飛火舉畢嚴禋。天地降氤氳。高臨華闕，恩覃動植，慶延宗社，聖壽比靈椿。